b'\n_START_ARTICLE_\nSteponas Jaugelis-Telega\n_START_SECTION_\nBiografija\n_START_PARAGRAPH_\nGyveno K\xc4\x97dainiuose, kur mok\xc4\x97si ne\xc5\xbeinoma, vert\xc4\x97si prekyba, vald\xc4\x97 kelis dvarelius ir palivarkus. 1628\xe2\x80\x931642 m. Evangelik\xc5\xb3 reformat\xc5\xb3 ba\xc5\xbeny\xc4\x8dios K\xc4\x97daini\xc5\xb3 sinodo i\xc5\xbedininkas, nuo 1640 m. sinodo senjoras pasaulietis. 1631\xe2\x80\x931666 m. K\xc4\x97daini\xc5\xb3 burmistras, 1648 m. \xe2\x80\x93 K\xc4\x97daini\xc5\xb3 gimnazijos rektorius. Nuo 1648 m. Karaliau\xc4\x8diaus universitete studijavo teis\xc4\x99._NEWLINE_Steponas Jaugelis- Telega- pirmasis tikrai \xc5\xbeinomas miestie\xc4\x8di\xc5\xb3 luomo atstovas lietuvi\xc5\xb3 literat\xc5\xabroje. K\xc4\x97daini\xc5\xa1kis vert\xc4\x97si jav\xc5\xb3 prekyba, eksportavo juos \xc4\xaf Karaliau\xc4\x8di\xc5\xb3. Telega (rus\xc4\x97ni\xc5\xa1kai- ve\xc5\xbeimas)- i\xc5\xa1 t\xc4\x97vo paveld\xc4\x97ta pavard\xc4\x97. St. Jaugelis buvo aktyvus reformat\xc5\xb3 veik\xc4\x97jas- K\xc4\x97daini\xc5\xb3 sinodo senjoras ir kt. Kartu su Samueliu Minvydu ir Jonu Bo\xc5\xbeimovskiu Vyresniuoju pareng\xc4\x97 spaudai \xe2\x80\x9eKnyg\xc4\x85 noba\xc5\xbenyst\xc4\x97s krik\xc5\xa1\xc4\x8dioni\xc5\xa1kos\xe2\x80\x9c (1653 m., kontrafakcinis leidimas 1684 m.). \xc5\xa0i\xc4\x85 knyg\xc4\x85 be St. Jaugelio giesmyno sudaro pamoksl\xc5\xb3 knyga, ai\xc5\xa1kinama evangelija. St. Jaugelis- Telega laikomas visos knygos pirmojo leidimo vadovu, ta\xc4\x8diau vis\xc4\x85 konvoliut\xc4\x85 tvark\xc4\x97 ir vyresnieji pri\xc5\xbei\xc5\xabr\xc4\x97tojai bei kunigai. Jis i\xc5\xa1 lenk\xc5\xb3 kalbos i\xc5\xa1vert\xc4\x97 svarbiausi\xc4\x85 knygos dal\xc4\xaf \xe2\x80\x9ePsolmay Dovida \xc5\xa1venta\xe2\x80\x9c, kuri tapo lietuvi\xc5\xb3 evangelik\xc5\xb3 reformat\xc5\xb3 XVII a.-XVIII a. giedamosios liturgijos pagrindu. Pavadinimas klaidina: \xc5\xa1iame vertime yra ne tik apie 80 psalmi\xc5\xb3, bet ir 160 giesmi\xc5\xb3._NEWLINE_St. Jaugelis buvo pripa\xc5\xbeintas K\xc4\x97daini\xc5\xb3 poetas. Buvo lyginamas su lenkais M. R\xc4\x97jumi, J. Kochanovskiu, vokie\xc4\x8di\xc5\xb3 giesmi\xc5\xb3 k\xc5\xabr\xc4\x97ju A. Lobvazeriu. Telegos suredaguotas ir i\xc5\xa1verstas giesmynas- didelis lietuvi\xc5\xb3 poezijos pasiekimas. Knyga turi dedikacij\xc4\x85 Jonu\xc5\xa1ui Radvilai. J. Radvilas buvo LDK evangelik\xc5\xb3 reformat\xc5\xb3 glob\xc4\x97jas, Vilniaus vaivada, nuo 1654- LDK didysis etmonas. K\xc4\x97dainiai, gimatasis Telegos miestas, buvo J. Radvilos rezidencija, kuri tapo Lietuvos reformat\xc5\xb3 centru. St. Jaugelio dedikacija yra pirmoji eiliuota lietuvi\xc5\xa1kos knygos lietuvi\xc5\xb3 kalba sukurta dedikacij\xc4\x85._NEWLINE_Sp\xc4\x97jama, kad jis yra ir kai kuri\xc5\xb3 originali\xc5\xb3 giesmi\xc5\xb3 (\xe2\x80\x9eGiesm\xc4\x97 apie paviet\xc4\x85 gailing\xc4\x85\xe2\x80\x9c ir kt.) autorius. St. Jaugelio giesmynas r\xc4\x97m\xc4\x97si lenki\xc5\xa1kais kalvinist\xc5\xb3 giesmynais. Buvo atsisakyta daugelio sen\xc5\xb3j\xc5\xb3 giesmi\xc5\xb3. \xc5\xa0\xc4\xaf giesmyn\xc4\x85 Telega pareng\xc4\x97 pagal moderniausius reikalavimus.'